A Törvényszék 2025. június 4-i ítélete – Boguslayev kontra Tanács
(T-297/24. sz. ügy)1
(„Közös kül- és biztonságpolitika – Az Ukrajna területi integritását, szuverenitását és függetlenségét aláásó vagy fenyegető intézkedések miatt hozott korlátozó intézkedések – A pénzeszközök befagyasztása – Azon személyek, szervezetek és szervek jegyzéke, akikre, illetve amelyekre a pénzeszközök és gazdasági erőforrások befagyasztása alkalmazandó – A felperes nevének a jegyzéken való fenntartása– Mérlegelési hiba – Szerződésen kívüli felelősség – A jóhírnévnek és az ártatlanság vélelmének megsértése – Nem vagyoni kár – A kár bekövetkezéseˮ)
Az eljárás nyelve: francia
Felek
Felperes: Vyacheslav Aleksandrovich Boguslayev (Zaporozsje, Ukrajna) (képviselők: S. Bonifassi, E. Fedorova és J. Bastien ügyvédek)
Alperes: az Európai Unió Tanácsa (képviselők: Di Gaetano, D. Laurent és S. Lejeune meghatalmazottak)
Az ügy tárgya
Keresetével a felperes egyrészt az EUMSZ 263. cikk alapján az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2024. március 12–i (KKBP) 2024/847 tanácsi határozatnak (HL L, 2024/847) és az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2024. március 12-i (EU) 2024/849 tanácsi végrehajtási rendeletnek (HL L, 2024/849) az őt érintő részében történő megsemmisítését kéri, másrészt pedig az EUMSZ 268. cikk alapján azon kár megtérítését, amelyet e jogi aktusok elfogadása miatt szenvedett el.
Az ítélet rendelkező része
A Törvényszék megsemmisíti az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2024. március 12–i (KKBP) 2024/847 tanácsi határozatot és az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2024. március 12-i (EU) 2024/849 tanácsi végrehajtási rendeletet abban a részében, amelyben e jogi aktusok Vyacheslav Aleksandrovich Boguslayev nevét fenntartják azon személyek, szervezetek és szervek jegyzékén, akikre, illetve amelyekre e korlátozó intézkedések alkalmazandók.
A Törvényszék a keresetet az ezt meghaladó részében elutasítja.
A Törvényszék az Európai Unió Tanácsát kötelezi a saját költségein felül az E. Boguslayev részéről felmerült költségek viselésére.
____________
1 HL C, C/2024/4734., 2024.5.8.